Πανδημία COVID-19 στην Κύπρο

Η πανδημία κορονοϊού 2019–20 εμφανίστηκε και εξαπλώθηκε στην Κύπρο από τις 9 Μαρτίου 2020. Τα κρούσματα που σημειώθηκαν τις πρώτες ημέρες σχετίζονταν με ανθρώπους που ταξίδεψαν κυρίως στο Ηνωμένο Βασίλειο και στην Ιταλία.

Το σύνολο των κρουσμάτων που έχουν επιβεβαιωθεί στη χώρα μέχρι τις 17 Μαΐου είναι 939 και  οι νεκροί είναι 17 . Επιπρόσθετα, συνολικά 594 άνθρωποι έχουν θεραπευτεί. Τα δεδομένα που προέρχονται από την κυπριακή κυβέρνηση περιλαμβάνουν τις βρετανικές βάσεις, αλλά όχι τα κατεχόμενα.

Τα αεροδρόμια στη χώρα έκλεισαν. Επαναπατρίζονται μόνο οι μόνιμοι κάτοικοι Κύπρου οι οποίοι μπαίνουν σε υποχρεωτική καραντίνα σε χώρους που όρισε η κυβέρνηση για 14 ημέρες, τη μέγιστη περίοδο επώασης του ιού.

Έχουν λειτουργήσει θάλαμοι ύποπτων περιστατικών στο Γενικό Νοσοκομείο Λευκωσίας, στο Γενικό Νοσοκομείο Λεμεσού, στο Γενικό Νοσοκομείο Λάρνακας και στο Γενικό Νοσοκομείο Πάφου. Επιπρόσθετα, λειτουργούν και ιατρεία διαλογής σε όλες τις πόλεις. Τα επιβεβαιωμένα κρούσματα που χρήζουν νοσηλείας μεταφέρονται στο Γενικό Νοσοκομείο Αμμοχώστου, το οποίο είναι το νοσοκομείο αναφοράς. Αν ο ασθενής χρειάζεται νοσηλεία σε μονάδα αυξημένης φροντίδας ή σε μονάδα εντατικής θεραπείας, τότε παραπέμπεται άμεσα είτε στο Γενικό Νοσοκομείο Λεμεσού είτε στο Γενικό Νοσοκομείο Λευκωσίας.

Εξέλιξη 

Στις 9 Μαρτίου 2020, η Κύπρος επιβεβαίωσε τα δύο πρώτα κρούσματα κορονοϊού: ένας 25χρόνος άνδρας από τη Λεμεσό ο οποίος είχε επιστρέψει από την Ιταλία (Μιλάνο) και ένας 64χρόνος γιατρός από τη Λευκωσία ο οποίος είχε επιστρέψει από το Ηνωμένο Βασίλειο.
Στις 11 Μαρτίου η Κύπρος επιβεβαίωσε ακόμα 4 κρούσματα του κορονοϊού: δύο Ελληνοκύπριοι που επέστρεψαν από το Ηνωμένο Βασίλειο την προηγούμενη μέρα και δύο άτομα που αφότου εκδήλωσαν συμπτώματα, επικοινώνησαν με τις αρχές.
Στις 12 Μαρτίου επιβεβαιώθηκαν ακόμα 7 κρούσματα: ένα άτομο που ταξίδεψε από το Ηνωμένο Βασίλειο και επικοινώνησε με τις αρχές όταν εμφάνισε συμπτώματα, ένα άτομο που επέστρεψε από την Ιταλία, ένα άτομο με συμπτώματα που επέστρεψε από την Ελλάδα, ένα άτομο που επέστρεψε από τη Γερμανία και δεν είχε συμπτώματα και άλλοι τρεις.
Στις 13 Μαρτίου επιβεβαιώθηκαν 7 νέα κρούσματα. Ο πρόεδρος Νίκος Αναστασιάδης ανακοίνωσε το κλείσιμο των συνόρων για δεκαπέντε ημέρες από την 15η Μαρτίου.
Στις 21 Μαρτίου επιβεβαιώθηκε ο πρώτος νεκρός από κορονοϊό.

Στατιστικά στοιχεία

Δείτε επίσης 
 Πανδημία κορονοϊου 2019-20
 Πανδημία του κορονοϊού στην Ελλάδα το 2020

Παραπομπές 

Κυπρος